

**Predstavitev priložnostnih poštnih znamk ob 80-letnici konca druge svetovne vojne**8. 5. 2025 ob 18. uri
Cerkljanski muzej

Ob 80-letnici konca druge svetovne vojne vas vabimo na dogodek, posvečen izidu priložnostnih poštnih znamk iz serije *Mir*, ki jih ob tej priložnosti izdaja Pošta Slovenije.

Motivi na znamkah vključujejo pet pomembnih zgodovinskih tem: konec druge svetovne vojne, ustanovitev prve slovenske narodne vlade, partizanske smučine, časnik *Partizanski dnevnik* ter ustanovitev Organizacije združenih narodov. Dva od teh motivov izvirata neposredno iz našega okolja – partizanske smučine in Partizanski dnevnik. Pobudo za izdajo priložnostne poštne znamke Partizanske smučine je pred dvema letoma podalo Filatelistično društvo Idrija v sodelovanju z Organizacijskim odborom Partizanske smučine – Cerkno 45. Pošta Slovenije pa je pobudo prepoznala kot odlično izhodišče in jo razširila v celotno serijo, posvečeno obletnici konca druge svetovne vojne.

Dogodek poteka v sklopu širšega obeleževanja zgodovinskega spomina na partizanske smučarske tekme v Cerknem leta 1945 in je hkrati posvečen tudi izjemni tiskarski in kulturni dediščini *Partizanskega dnevnika*, edinega dnevnega časopisa odporniškega gibanja v okupirani Evropi.

**Partizanske smučine** predstavljajo edinstven športni dogodek iz januarja 1945, ko je sredi vojne vihre IX. korpus organiziral smučarsko tekmovanje v patruljnem teku, skokih in veleslalomu – edino tovrstno tekmo v vsej okupirani Evropi. **Partizanska tiskarna Slovenija**, iz katere je izhajal znameniti *Partizanski dnevnik*, pa simbolizira moč pisane besede v času vojne in boja za svobodo.

**Slavnostni govornik** na dogodku bo podpredsednik Vlade Republike Slovenije in minister za Slovence v zamejstvu in po svetu **Matej Arčon.**

V programu bodo sodelovali tudi:
 – dr. Herman Berčič, upokojeni profesor Fakultete za šport,
 – mag. Simona Koser Šavora, predstavnica Korporativnega komuniciranja Pošte Slovenije in urednica filatelističnega Biltena,
 – Gašper Uršič, župan Občine Cerkno,
 – Miha Butara, predsednik organizacijskega odbora Partizanske smučine,
 – Nace Jereb, predsednik FD Idrija.

Kulturni program bodo oblikovali citrarke in citrarji Glasbene šole Idrija, ženski pevski zbor Cerklanke ter moška vokalna skupina Zven pod vodstvom Vanje Lampič.

Dogodek bo spremljalo odprtje tematske filatelistične razstave, ki jo bodo pripravili člani Filatelističnega društva Lovro Košir Škofja Loka.

*Dogodek poteka v sodelovanju z Občino Cerkno, Organizacijskim odborom Partizanske smučine – Cerkno 45, Pošto Slovenije, Filatelističnim društvom Idrija, Mestnim muzejem Idrija, Zvezo veteranov vojne za Slovenijo, Občino Idrija in Filatelističnim društvom Škofja Loka.*